Page:Watty & Meg, or, The wife reformed (3).pdf/6

 A' night lang he rowt and gaunted,

Sleep or rest he couldna' tak;

Maggy aft wi' horror haunted,

Mum'ling started at his back.

Soon as e'er the morning peepit,

Up raise Watty, waefu' chiel,

Kist his weanies while they sleepit,

Waukened Meg, and sought farewell.

‘ Farewell, Meg!—and, O, may Heaven

Keep ye aye within His care:

Watty's heart ye’ve lang been grievin',

Now he'll never fash you mair.

Happy could I been beside you,

Happy, baith at morn and e'en:

A' the ills that e’er botido you,

Watty aye turned out your frien'.

But ye ever like to see me

Vext and sighing, late and air:

Farewell, Meg! I've sworn to lea' thee,

So thou'll never see me mair.'

Meg, a' sabbing, sae to lose him,

Sic a change had never wist,

Held his hand close to her bosom,

While her heart was like to burst.

‘ O my Watty, will you lea' me,

Frien'less, helpless, to despair!

O! for this ae time forgi'e me:

Never will I vex you mair.’

Ay! ye've aft said that, and broken

A' your vows ten times a week,

No, no, Meg! see, there's a token

Glittering on my bonnet cheek.